Nove anekdot

Mata shwo a swa-ney son:

-Jan-Pol, go ba woshi yur fas. Yur tia Matilda sal lai pa aksham.

- Hao, mama. Bat kwo si me woshi swa, e ela bu lai?

Un yungina lerni dukti auto. Suy patra shwo kadaves:

- Wen luma es rude, yu stopi, wen luma es grin, yu pasi, wen me fa-blan, yu breki.

Ti yao bikam maryuan na yunge man gei kwesti bay komision:

- Ob yu janmog swimi?

- Fo kwo? Ob yu bu hev bota?

- Ob yu remembi ke yeri yu vendi sey papagay a me?

- Sertem.

- Yu shwo-te ke ta repeti olo ke ta audi.

- Es ver.

- Bat ta bu shwo nixa!

- Es normale.

- Way?

- Bikos ta es gluhe.

--

Un yungina kwesti un lifteryuan:

- Ob yu fatigi por go uupar e nich duran tote dey?

- Ya! - Kwo fatigisi yu zuy: tu go uupar?

- Non!

- Tu go nich?

- Non!

- Stopas?

- Non!

- Dan kwo?

- Kwestas, madam!

-

Un ferdaokrosa. Un lao gina kun syao doga lai. Ela kwesti un yuan:

- Pa kwel klok tren fon suda lai?

- Pa klok shi-un e dwashi-pet.

- Pa kwel klok tren fob norda lai?

- Pa klok shi e charshi-char.

Ela sheiki kapa, mediti idyen, poy kwesti for:

- Pa kwel klok tren fon esta lai?

- Pa klok shi-un e shi-char.

- Pa kwel klok tren fon westa lai?

- Pa klok shi e dwashi-sit.

Ela snova mediti idyen, kwesti:

- Ob yu mog shwo kwel klok es nau?

- Klok nin e dwashi-sem.

Lao gina turni a doga, shwo:

- Wel, nu mog trago anchunem.

--

Un pyan wan kwesti:

- Wo es kontra-ney taraf de gata?

Oni diki.

- Diabla! Dar oni shwo ke it es hir...

--

In animal-shop.

- Ob ye papagay?

- Non, bat yu mog kupi pelatuk.

- Ob ta toshi janmog shwo?

- Non, bat ta janmog yusi Morse-alfabet.

-

- Me wud yao hev basta mani fo kupi un elefanta.

- Way yu nidi elefanta?

- Me nidi sol tanto mani...

--

Un dulhina kwesti swa-ney dulho:

- Kwel ginas yu pri pyu: jamile-las o intele-las?

- Nul de li. Sol den yu...

--

Oni kwesti un lao garson kwo es suy drima.

- Me drimi om ke oni chi e pi pa dom e sendi pimani pa meil.

--

- Wo es yur mursha?

- Pa dom, kun suy char-gamba-ney amiga tuhun.

- Me bu jan-te ke yu hev doga.

- Bu es doga. Es divan.

--

- Ob yu shikari elefanta depos longtaim?

- Wel, non. Me lai-te fo shikari parpar, bat he lusi okula.

--

- Wen yur sista dumi gami?

- Sempre!

---

- Shwo ba, plis, kwel datum es sedey?

- Wel, yu hev ya gaseta!

- Ya, bat it es yeri-ney.

---

- Kolya, way yu bu lai-te a nuy gamifesta?

- Por dwa worda.

- Kwel?

- Bu inviti-ney.

---

Un talimer shakwi om Vova-ki a luy patra.

- Yur son he rasmi un moska on tabla. Me trai-te mah ta wek, e nau may handa tungi.

- Wel, unves ta rasmi un krokodil in banipen. Me lopi-te wek tra rasmi-ney dwar.

---

Mursha lai a dom. Ta es fatigi-ney, shwo a molya:

- Hu unkwe telefoni, shwo ba ke me bu es pa dom.

Telefon baji. Molya jawabi, shwo:

- Mursha es pa dom.

Mursha en-stan, lopi-lai, krai:

- Me he pregi ya!

Molya shwo:

- Bye iri, kare. To bin bu a yu.

---

- Kara, go ba kupi fan.

- Bat, karina, zai pluvi. Hao masta bu lasi doga aus pa tal meteo.

- Wel, go ba sin doga.

---

Un leker examini un jen, poy go aus shamba kun luy molya, shwo:

- Es ke me bu pri yur mursha.

- Me toshi bu pri ta, doktor. Bat kindas lubi lu gro.

---

Dwa lao leker toki:

- Un jen es tanto morbe ke ta mus he morti shi yar bak.

- Ya, es posible. Si un jen verem yao jivi, medisina lusi mahta.

---

Vova-ki lai a dom kun un boy fon same klas.

- Mama, kan ba: sey boy es ga nopinchan.

- Bat way ta es nopinchan?

- Ta lerni yoshi pyu buhao kem me!

--

- Joni, en-jagi ba. Es yo tarde, yu mus go skola.

- Me bu yao visiti skola pyu.

- Bu es posible, yu mus ya go.

- Bat me bu yao. Talimer bu pri me, kinda bu yao toki kun me. Way go?

- Kamon, Joni. Yu es ya direktor.

--

Al deyfan boy ek-krai:

- Papa, papa...

- Fa-kalme, kare. Bu gai krai tak al chi deyfan.

Afte kelke taim patra kwesti:

- Wel, nau shwo ba to ke yu yao-te.

- Nau bu es muhim. Yu he yo gloti un moska ke lwo inu yur pyata.

--

- Mama, yu hev yo kelke grey harinka.

- Janmer-ney har fa-grey, - mata jawabi, - si kinda bu obedi.

- Wel, nau me samaji way oma-ney har es ga grey...

--

- Komo yur mata he merki ke yu bu he woshi swa?

- Me he fogeti mah sabun mokre.

--

- Papa, papa, wo piramidas loki?

- Kwesti ba mata, ela responsi om kosas in nuy dom.

--

- Me nidi gunsa, urjentem! Me hev un molya e pet kinda!

- Gro-hao! Bat kwo pyu yu mog zwo?

--

Lao avarnik morbi gro.

- May kare son, me bu sal resti kun yu oli fo longtaim. Wo es Yohan?

- Es hir, papa.

- E wo es Joni?

- Es hir, papa.

- E Maria?

- Es hir, papa.

- E mata, wo es ela?

- Me toshi es hir, kara.

- Dan shwo ba, pa fin: hu es in shop?

---

Lu: Pa aksham nu sal amusi swa gro.

Ela: Kwo nu ve zwo?

Lu: Me he kupi tri kino-bileta.

Ela: Tri? Hu sal go kun nu tuhun?

Lu: Me he kupi un bileta fo yur patra, un fo yur mata e yoshi un fo yur brata.

---

Un sinior lai a animal-shop, shwo:

- Me yao kupi un papagay.

- Ye sol dwa papagay e oni vendi li sol pa hunta.

- Bat me yao kupi sol un papagay.

- Oni bu vendi li apartem.

- Bat way?

- Bikos un de li shwo pa turk-lingwa e dwa-ney-la tradukti.

---

Dwa kinda toki:

- Kan ba, may pedas bu es tanto gande kom yur-las.

- Es samajibil. Yu es ya pa tri yar pyu junge kem me.

---

Dwa bisnesjen toki:

- Pa nocha un hao idea mog lai a may kapa. Por se me sempre hev papir e kalam bli swa.

- Wel, por se hi me sempre hev may sekretarina lagi-she bli me.

---

Un man vidi un gina, shwo:

- Yu es ya gro-jamile!

Ela jawabi:

- Danke! Yedoh pa afsos me bu mog shwo sama om yu...

- Wel, zwo ba kom me: lugi!!

---

- Me opini ke tu dai es pyu hao kem tu pai.

- Wel, yu es ya vere humanista.

- Ga non. Me es boxer.

---

Gardiyuan shwo a krimenjen:

- Oni sal morta-puni yu manya. Kwo yu yao fo yur laste akshamfan?

- Karpus.

- Wel, me afsosi, bat nau bu es karpus-ney seson. Yu bu mog pai it til mes-shi.

- Me ve weiti.

---

- Also yu yao bikam may son-inloo, bu ver?

- Honestem, non. Bat me bu vidi otre dao fo gami yur docha.

---

Kontena